**Kája Saudek**, vlastným menom **Karel Saudek** (\* 13. máj 1935, Praha – † 25. jún 2015, Praha) bol významný český maliar a komiksový kresliar. Jeho špecifické výtvarné dielo doplnilo aj niekoľko filmov a populárno náučný televízny seriál *Okná vesmíru dokorán*, ilustroval tiež rad kníh a časopisov. Bol bratom (jednovaječné dvojča) fotografa Jana Saudka. Od apríla 2006 ležal vo vegetatívnom stave v Motolskej nemocnici.

Život
-----

Kája Saudek sa narodil v Prahe, ale jeho rodina z matkinej strany pochádza z južných Čiech. Otec sa narodil v Děčíne. Na konci druhej svetovej vojny sa kvôli svojmu polovičnému židovskému pôvodu dostal spolu so svojím dvojčaťom Janom do koncentračného tábora v Sliezsku pre tzv. miešancov.

S americkými komiksmi sa zoznámil už v detstve. V päťdesiatych rokoch nemohol z politických dôvodov študovať, stal sa teda technickým kresličom a kulisárom vo filmových štúdiách na Barrandove. V roku 1966 použil jeho kresby Miloš Macourek vo filme *Kdo chce zabít Jessii?*. Tým sa dostal do širšieho povedomia a jeho kresby začali byť publikované v širšom zmysle. Zrejme najväčším projektom mal byť komiks podľa scenára Miroslav Macourka *Muriel a andělé*. V roku 1969 z neho však vyšla časopisecky len ukážka niekoľkých strán, kniha samotná už vyjsť nemohla (nakoniec bola vydaná v roku 1991). Zaujímavosťou je, že si ako predobraz ústredných postáv vybral skutočné osoby - pre generál-seržanta Xerona (jedinú hlavnú zápornú postavu) svojho brata Jana, s ktorým mal v tom čase rozpory, a pre Muriel herečku Olgu Schoberovú - vtedajší česko-slovenský sexsymbol. K tomuto komiksu rovnaká dvojica autorov vytvorila aj druhý diel (*Muriel a oranžová smrt*), ktorý vyšiel až v roku 2009 (okrem iného aj pre podobnosť príbehu s inváziou v roku 1968; časť originálnych kresieb sa stratila v tlačiarni). V roku 1971 spolupracoval ešte na filme *Čtyři vraždy stačí, drahoušku*.

Začiatkom 70. rokov sa niekoľko rokov živil kreslením seriálov pre časopis *Mladý svět*. Dva roky vychádzal seriál *Lips Tulian* podľa dobrodružných románov 19. storočia (bol ukončený na zásah cenzúry), ďalšie dva roky seriál kreslený na libreta opier (v seriáli boli karikovaný speváci populárnej hudby, niektorí - zvlášť Karel Gott - proti tomu protestovali). Potom boli komiksy v Mladom svete zrušené. V rokoch 1976-1978 maľoval Saudek pre pioniersky magazín *Stezka* ešte komiks na motívy seriálu *30 prípadov majora Zemana* - všetkých päť nakreslených dielov spolu s novým (*Poslední případ majora Zemana*, napísal Jan Reinisch podľa novely Jiřího Prechádzky *Zločin na zámku*) vyšlo v roku 1999 pod názvom *Major Zeman a jeho 6 případů*.

Kája Saudek v polovici 80. rokov
V roku 1979 nadviazal spoluprácu s Českou speleologickou spoločnosťou, ktorá mu umožnila vydávať komiksy v nákladoch niekoľkých tisíc výtlačkov ako materiál pre svoju vnútornú potrebu (tzv. záujmová tlač). V nasledujúcom desaťročí tak vyšli príbehy podľa scenárov rady známych spisovateľov a scenáristov.

V osemdesiatych rokoch tiež spolu s Vladimírom Železným a Jiřím Grygarom spolupracoval na seriáli Slovenskej televízie *Okná vesmíru dokorán*.

V druhej polovici 80. rokov často svojimi ilustráciami sprevádzal rozvoj počítačovej gramotnosti u nás. V polovici roka 1989 ilustroval návod a prebal magnetofónovej kazety prvej oficiálne predávanej počítačovej hry v predrevolučnom Česko-Slovensku - *Město robotů*.

Na začiatku deväťdesiatych rokov boli prakticky všetky jeho diela znovu vydané. On sám ilustroval titulné stránky komiksových magazínov *Kometa* a znovuvydaných zošitov príbehov Boba Hurikána.

V posledných rokoch maľoval pre časopis *NeI Report*.

Stal sa vzorom aj pre ďalších kresliarov. Zrejme najvýznamnejšími z nich sú Štěpán Mareš a Miroslav Schoenberg.

Od nehody v apríli 2006, keď mu v hrdle zaskočilo sústo, ležal vo vegetatívnom stave v motolskej nemocnici. V motolskej nemocnici zomrel 25. júna 2015 vo veku 80 rokov.

Rodina
------

S manželkou Johan mal dcéru Bereniku, ktorá je maliarkou, a syna Patrika.

Dielo
-----

* *Kdo chce zabít Jessii?* (plagát a fiktívne komiksy vo filme)
* *Čtyři vraždy stačí, drahoušku* (dokreslované scény, fiktívny komiks)
* *Okná vesmíru dokorán* (sprievodné ilustrácie seriálu)

### Komiksy

* *Honza Hrom* (1968, celkom 7 dielov, vlastný scenár, vyšlo v časopise Pop Music Expres)
* *Pepík-Hipík* (1969, celkom 4 diely, scenár Rudolf Křesťan, Karel Hvížďala, Karel Šmíd, vyšlo v časopise Čtení pod lavicí)
* *Muriel a andělé* (1969, podklady sa stratili, vyšlo až v roku 1991 v nakladateľstve Comet, scenár Miloš Macourek, ISBN 80-85216-05-1)
* *Muriel a oranžová smrt* (1970, časť podkladov zmizla v tlačiarni, 1. vydanie vyšlo až v decembri 2009 v nakladateľstve Albatros, ISBN 978-80-00-02447-9, vo februári 2010 už vypredané a pripravuje sa dotlač na december roku 2010)
* *Čtverylka* (1971, 22 stripov, scenár Rudolf Křesťan, Haiduková, Tikalová, Pacovský, vyšlo v časopise Mladý svět)
* *Výprava ze Sixie*, (1971-72, celkom 24 strán komiksu, scenár Miloš Polášek, vyšlo v časopise Ostravský Kulturní Zpravodaj)
* *Lips Tullian*, najobávanejší náčelník lupičov (1972, námet Kvidon z Felsů, scenár Jaroslav Weigel, vyšlo v časopise Mladý svět)
* *Diamantová šifra* (1972, celkom 12 dielov - nedokončené, scenár Svatopluk Novotný, vyšlo v časopise Mladá Fronta)
* *Fantom opery uvádí* (1973, Rigoletto 10 strán, Carmen 15 strán, Dívčí válka - Šárka 11 strán, Dívčí válka - Vlasty skon 5 strán, scenár Jaroslav Pacovský, Jiří Šebánek, vyšlo v časopise Mladý svět)
* *Černý Filip* (1974, scenár Jaroslav Weigel, vyšlo v časopise Mladý svět)
* *Major Zeman* (1978-1979, scenár Jaroslav Weigel, vyšlo v časopise Pionýrská stezka)
* *Tajemství zlatého koně* (1979, vlastný scenár, vydala Česká speleologická společnost)
* *Po stopách sněžného muže* (1980, scenár Josef Nesvadba, vydala Česká speleologická společnost)
* *Trať se ztrácí ve tmě* (1980, námet V. Kafka, vydala Česká speleologická společnost)
* *Stříbrný poklad* (1982, námet K. z Felsů, scenár J. Weigel, vydala Česká speleologická společnost)
* *Studňa* (1984, celkom 12 strán, scenár Miloš Voš (Volný a Ščepka), vyšlo v časopise Film a Divadlo)
* *Modrá rokle* (1984, scenár Jaroslav Foglar, vydala Česká speleologická společnost)
* *Peruánský deník* (1984, Miloš Macourek, vydala Česká speleologická společnost)
* *Konec Sahrbergovy bandy* (1985, Jaroslav Weigel, vydala Česká speleologická společnost)
* *Ztracený kamarád* (1987, scenár Jaroslav Foglar, vydala Česká speleologická společnost)
* *Arnal a dva dračí zuby* (1988, scenár Ondřej Neff, vydala Česká speleologická společnost)
* *Štěstí a jiné příběhy* (1989, scenár Ondřej Neff, vydala Česká speleologická společnost)
* *Jeskyně Saturn* (1990 – 91, scenár J. Foglar, vydala Česká speleologická společnost)
* *Šarlatáni* (1989) scenár J. Reinisch, vydala MF (časopis Pionýrská stezka - Filip)
* *Cesta hrdinů* (1990) scenár J. Reinisch, časopis Filip
* *31. případ Majora Zemana* (1992) scenár J. Reinisch, časopis Reflex

Referencie
----------

1. 1 2  iDnes. Kreslíř Kája Saudek bojuje v nemocnici o život. *iDnes*, 2006-04-21. Dostupné online [cit. 2014-02-19].
2. ↑  Český rozhlas České Budějovice. V Českých Budějovicích jsem doma, říká Berenika Saudková, dcera slavného kreslíře. 2014-07-08 [cit. 2014-07-16]. Dostupné online.
3. ↑  ČRo. Zemřel král českého komiksu Kája Saudek. *Český rozhlas*, 2015-06-26. Dostupné online [cit. 2015-06-26].
4. ↑  Dotisk knihy Muriel a oranžová smrt plánovaný na prosinec roku 2010 (na kosmas.cz)

Externé odkazy
--------------

* Kája Saudek na komiks.cz
* Kája Saudek na comics.cz
* Kája Saudek na komix.kvalitne.cz
* Komiksové múzeum Káji Saudka

Zdroj
-----

*Tento článok je čiastočný alebo úplný preklad článku Kája Saudek na českej Wikipédii.*

Autoritné údaje: * abART: 3486
* BnF: 168013562
* GND: 143133276
* ISNI: 0000 0001 0993 3059
* LCCN: no2016065597
* NK ČR: jk01110426
* VIAF: 83889906
* WorldCat: lccn-no2016065597